kardosdrur/scandi-wiki huggingface dataset:
Leviathan (Hobbes)

Leviathan er en bog af Thomas Hobbes. Den udkom i 1651. Leviathan er det engelske navn for det bibelske havuhyre, der i danske oversættelser betegnes Livjatan.

I bogen skriver Hobbes, at menneskene uden en statsmagt vil føre krig mod hinanden ("Bellum omnium contra omnes" ("Alles krig mod alle")), og for at undgå denne situation danner menneskene en stat, med en suveræn, og de afgiver deres frihed til gengæld for sikkerhed.

Han skriver om tre forskellige former for statsmagt:

 Monarki, hvor magten ligger hos en enkelt: konge, regent eller diktator.
 Aristokrati, hvor magten ligger hos en forsamling af de bedste.
 Demokrati, hvor magten ligger hos folket
 Et valgkongedømme eller et indskrænket monarki, hvor monarken har begrænset magt, bliver betegnet som et aristokrati eller et demokrati.

Derfor er Danmark et demokrati, da hverken monarken eller folketinget har ubegrænset magt.

Leviathan er oversat til dansk af Claus Bratt Østergaard på Informations Forlag.

Noter

Eksterne henvisninger 

 Hobbes’ Forkortet udgave af Leviathan 
 Genoptryk fra 1651-udgaven på Internet Archive
 Latinske udgave fra 1668 på Internet Archive
 
 Gratisk lydbogsudgave af bog 1 og 2 af Leviathan fra LibriVox
 Hele teksten online  på oregonstate.edu
 En forkortet udgave af Leviathan på earlymoderntexts.com

Filosofiske skrifter
Søren Colding

Søren Colding (født 2. september 1972 på Frederiksberg) er en dansk tidligere professionel fodboldspiller, der spillede som højre back. I sin professionelle karriere spillede han primært for Brøndby IF og VfL Bochum. Han spillede 27 landskampe for Danmark og deltog ved VM i fodbold 1998 og EM i fodbold 2000.

Karriere

Fodbold 
Søren Colding blev født på Frederiksberg og spillede i sin ungdom for Ejby 68 og BK Frem. Han fik debut på Danmarks U/21-landshold den 25. august 1992. Colding gjorde sig første gang bemærket på det højeste niveau, da han scorede i Frems 1-5 nederlag til Real Zaragoza i UEFA Cup-turneringen 1992-1993. Da Frem gik konkurs i efteråret 1993, flyttede Colding til rivalerne Brøndby IF i Superligaen.

Colding debuterede for Brøndby i juni 1994, og han fik sin debut for det danske A-landshold under landstræner Bo Johansson i november 1996. Han blev efterfølgende kåret til årets spiller i Brøndby 1996. Efter Brøndbys tre danske Superligatriumfer i træk fra 1996 til 1998 og klubbens kvalifikation til UEFA Champions League 1998-99 blev Colding stamspiller på det danske landshold. Han spillede i størstedelen af det danske landsholds kampe 1998-2000, og han deltog i alle Danmarks kampe ved både VM i 1998 og EM 2000. Da Morten Olsen i juni 2000 tiltrådte som landstræner, blev Coldings landsholdskarriere sat på pause. Med Brøndby vandt Colding to danske pokaltitler og tre danske mesterskaber, og fra marts 1999 var han anfører for holdet, efter han overtog armbindet fra John Jensen.

Colding flyttede for en transfersum på 1,5 mio D-mark til udlandet i vinteren 2000 for at spille for den nedrykningstruede klub VfL Bochum i den tyske Bundesliga. Han debuterede i januar 2001 og spillede de sidste 16 kampe i Bundesliga-sæsonen 2000-01, hvor Bochum endte på sidstepladsen og rykkede ned til 2. Bundesliga. Klubben sikrede sig oprykning det følgende år med Colding som viceanfører, hvilket han vedblev at være resten af sin karriere i Bochum; han var anfører i flere kampe. Klubben sluttede på en femteplads i 2003-04 Bundesliga-sæsonen, og Colding modtog igen en indkaldelse til det danske landshold, da Morten Olsen inkluderede ham på det hold, der tabte 0-2 til Spanien i marts 2004. Bochum rykkede igen ned efter 2004-05-sæsonen, og Colding sluttede sin karriere i klubben efter at have spillet otte kampe i løbet 2005-06-sæsonen, som endnu engang endte med oprykning til Bundesligaen for Bochum.

Leder 
Søren Colding var 2010-2012 direktør for håndboldklubben AG København. Efterfølgende var han et års tid direktør i fodboldklubben HB Køge, hvorpå han tiltrådte en lederstilling i KasiGroup.

Referencer

Eksterne henvisninger 

Personer fra Sorø
Fodboldspillere fra Danmark
Fodboldspillere fra Boldklubben Frem
Fodboldspillere fra Brøndby IF
Fodboldspillere fra VfL Bochum
Fodboldlandsholdsspillere fra Danmark
Forsvarsspillere (fodbold)
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Michael Gambon

Sir Michael Gambon, KBE (født 19. oktober 1940 i Dublin i Irland, død 27. september 2023) var en irskfødt britisk skuespiller. Han var kendt for sin rolle som Dumbledore i de seneste seks Harry Potter-film.

Karriere 
Gambon fik sit internationale gennembrud i Dennis Potters TV-serie The Singing Detective i 1986.

Gambon spillede ikke med i de to første Harry Potter-film, De Vises Sten og Hemmelighedernes Kammer, da Dumbledore i disse film blev spillet af Richard Harris. Gambon overtog rollen efter Harris’ død og var derfor først med i tredje film.

Baggrund 
I en tidlig alder sørgede Gambons far for, at irskfødte Gambon fik tildelt britisk statsborgerskab. Det muliggjorde senere, at han på grund af sine fremragende præstationer på teaterscenen blev ridder i Storbritannien og optaget i Order of the British Empire,. Han modtog blandt andet også en såkaldt BAFTA (British Academy of Film and Television Arts).

Privat 
Gambon blev gift med Anne Miller i 1962. Parret har en søn sammen. Miller var matematiker, før hun gik på pension, og parrets søn er antikforhandler.

Fra 2000 til sin død i 2023 dannede Gambon par med Philippa Hart. I 2007 fik parret en søn, og igen i 2009 kunne parret byde endnu en søn velkommen til verden.

Gambon var privat anlagt omkring sine forhold, men vedblev at have et forhold til Anne Miller i årene, hvor han også havde et forhold til Philippa Hart.

Filmografi

Referencer

Eksterne henvisninger 
 
 

Filmskuespillere fra England
Teaterskuespillere fra England
Harry Potter-skuespillere
Personer fra Dublin
Briter i 1900-tallet
Briter i 2000-tallet
Personer tildelt Commander of the Order of the British Empire
Kim Christofte

Kim Christofte (født 24. august 1960 i København) er en tidligere dansk fodboldspiller. Han spillede 19 landskampe for Danmark. Han var med på EM-holdet 1992 og huskes især for sit straffesparksmål i semifinalen mod Holland, der sendte holdet i den EM-finale, som det efterfølgende vandt.

Klubkarriere 

Christofte spillede i flere omgange for Brøndby IF. I 1981 var han den første Brøndby-spiller, der blev solgt til udlandet, idet han skiftede til den belgiske klub . Senere vendte han tilbage og vandt det danske mesterskab i fodbold tre gange med Brøndby, bl.a. klubbens første i 1985. Han var også med, da Brøndby med Morten Olsen som træner i 1991 nåede semi-finalen i UEFA Cuppen.

Klubber 
 1979-1981: Brøndby IF
 1982-1984: KSC Lokeren
 1984-1985: Brøndby IF
 1985: Málaga CF
 1985-1987: FC Wettingen
 1987-1988: OB
 1988-1992: Brøndby IF
 1992-1994: 1. FC Köln
 1994: Lierse SK
 1994-1995: Ølstykke FC

EM-semifinalen i 1992 

Ved semifinalen under EM i 1992 mellem Danmark og Holland var den ordinære kamp endt 2-2 efter forlænget spilletid. Henrik Larsen havde scoret begge Danmarks mål. Semifinalen blev derfor afgjort ved straffesparkskonkurrence. Danmark scorede på alle sine 4 første spark (Henrik Larsen, Flemming Povlsen, Lars Elstrup og Kim Vilfort). Men ved Hollands spark nr. 2 reddede Peter Schmeichel skuddet fra Marco van Basten. Danmark var således foran 4-3 inden de to afgørende straffespark. Robert Witschge scorede på Hollands 5.spark til stillingen 4-4, hvorefter Christofte skulle sparke og altså bringe Danmark i EM-finalen, hvis han scorede. Christofte tog først et langt tilløb, men bad derefter dommeren om lov til at rette på boldens placering. Efter at have rettet på bolden tog Christofte blot et par skridt bagud igen, løb roligt til bolden og trillede den ind i målets venstre side, mens den hollandske målmand van Breukelen gik til højre. Dermed var Danmark i EM-finalen. Christofte fejrede målet med først en snurretur rundt om sig selv og derpå et glædeshop op i luften. Detaljen med at rette boldens placering undervejs blev siden udlagt som en finte for at vinde den psykologiske kamp mod van Breukelen før selve sparket.

Privatliv 

Kim Christofte har to voksne børn fra et tidligere forhold og danner i dag par med Mille Eigard Andersen (født 1979). Sammen har de en datter og en søn.

Kilder

Eksterne henvisninger 
 

Personer fra København
Fodboldspillere fra Danmark
Fodboldspillere fra Odense Boldklub
Fodboldspillere fra KSC Lokeren
Fodboldspillere fra Brøndby IF
Fodboldspillere fra 1. FC Köln
Fodboldspillere fra Lierse SK
Fodboldspillere fra Ølstykke FC
Fodboldlandsholdsspillere fra Danmark
Deltagere ved det europæiske mesterskab i fodbold 1992
Klaus Berggreen

Klaus Berggreen (født 3. februar 1958) er en dansk tidligere fodboldspiller, der spillede for bl.a. Lyngby BK og AS Roma. Han spillede desuden 47 landskampe for Danmarks fodboldlandshold og scorede 5 mål.

Han startede sin professionelle karriere i 1975 i Lyngby BK, som han var med til at rykke op i den bedste danske række for første gang i 1979. Samme år debuterede han på landsholdet. Han blev siden solgt til SC Pisa og spillede syv år i Italien, inden han i 1989 vendte hjem og afsluttede karrieren i Lyngby BK.

En kort overgang efter sin aktive karriere var han sportsdirektør i Lyngby BK, men i dag har han et tøjfirma.

Eksterne henvisninger 

Fodboldspillere fra Danmark
Fodboldspillere fra Lyngby Boldklub
Fodboldlandsholdsspillere fra Danmark
Fodboldspillere fra AS Roma
Fodboldspillere fra Torino FC
Deltagere ved det europæiske mesterskab i fodbold 1984
Deltagere ved verdensmesterskabet i fodbold 1986
Deltagere ved det europæiske mesterskab i fodbold 1988
Pauli Jørgensen

Etvin Pauli Carl Jørgensen  (4. december 1905 på Frederiksberg i København – 30. oktober 1993 på Frederiksberg i København) var en dansk fodboldspiller, der spillede for BK Frem og som i 1971 blev kåret til den mest værdifulde spiller i DBUs første 50 år som forbund. Pauli Jørgensen spillede 47 landskampe for Danmark og scorede 44 mål.

Han startede sin karriere i B 1908 i 1916, men skiftede i 1918 til BK Frem, hvor han spillede en enkelt sæson. I 1924 vendte han tilbage til BK Frem, hvor han spillede 283 kampe, indtil han stoppede karrieren i 1942. I den tid scorede han 245 mål for klubben og var med til at vinde fire danske mesterskaber. Han spillede også ca. 75 kampe for repræsentations-holdet Stævnet. 

I 1943-1944 vandt han endnu et mesterskab med BK Frem, denne gang som træner.

Pauli Jørgensen spillede fodbold til langt op i 1980'erne, hvilket gav ham en plads i Guinness Rekordbog som den ældste aktive spiller.

I en periode var Pauli Jørgensen sportsjournalist tilknyttet Land og Folk.

Pauli Jørgensen havde en rolle som dansk landsholdsspiller i Per-Axel Branners svenske langfilm Hans livs match (1932).

Klubber 
 1916-1917: B 1908
 1918-1919: BK Frem
 1920-1923: Boldklubben Fix
 1924-1942: BK Frem

Referencer

Eksterne henvisninger 
 

Fodboldspillere fra Danmark
Fodboldtrænere fra Danmark
Fodboldlandsholdsspillere fra Danmark
Personer fra Frederiksberg
Administrativ inddeling af Letland

Letland er fra 2021 inddelt i 36 distrikter (lettisk: novadi (flertal)) og 7 byer med særstatus, se oversigt nederst på siden. Der er kommunalvalg i 42 af de 43 kommuner den 5. juni 2021, da kommunalvalget i Riga kommune allerede har fundet sted fra 26. til 29. august 2020.

Til kommunalreformen af 2009 var Letland administrativt inddelt i 77 byer (lettisk: pilsētas, plur. pilsēta, sing.), 10 sammensmeltede  kommuner (lettisk: novads), 24 områder på landet (lettisk: lauku teritorija) og 475 landkommuner (lettisk: pagasts). På tværs af disse inddelinger fandtes også 26 distrikter.

Letland
Capraia

Capraia er en italiensk ø beliggende mellem Toscanas kyst og Korsika. Afstanden til det italienske fastland er ca. 64 km., og afstanden til Korsica er ca. 31 km. Øen har et areal på 19,3 km², og der er ca. 335 indbyggere på øen, som udgør en selvstændig kommune. Øens højeste punkt er Monte Castello, 445 m.o.h. Der er færgeforbindelse til Livorno på det italienske fastland.

I middelalderen var øen base for saracenske pirater; senere blev øen erobret af Pisa, for senere igen at overgå til Genova, hvorefter den administrativt kom til at høre under Korsika. Da Korsika i 1768 blev fransk, forblev Capraia imidlertid under Genova. I 1873 blev det besluttet at lægge en fangekoloni på øen, og i det følgende århundrede blev der bygget flere fængsler på øen, og der var i denne periode ikke offentlig adgang til øen. Det sidste fængsel blev imidlertid lukket i 1986, og der har siden da igen været adgang til øen.

Øen er en klippeø af vulkansk oprindelse. Der er på øen gode muligheder for vandreture, idet der i de seneste år er anlagt flere stier rundt på øen. På den sydligste del af øen er der dog adgangsforbud i maj og juni, idet dette er et af de få steder, hvor den sjældne korsikanske måge yngler. På øen lever også vilde muflonfår. På den nordlige del af øen kan man besøge flere af de nu nedlagt fængsler, der står og forfalder.

Øen har kun en by beliggende på øens østkyst. Byen domineres af en stor borg opført af pisanerne i det 11. – 13. århundrede, som der dog ikke er adgang til. Lidt uden for byen ligger den lille kirke , Santo Stefano, hvis oprindelse også går tilbage til det 13. århundrede. På øens sydligste spids ligger et fæstningstårn, Torre del Zenobito, fra 1506, og i det nordlige ende af øen ligger ligeledes et fæstningstårn.

Se også 
Capraia er også navnet på en lille, ubeboet italiensk ø i øgruppen Isole Tremiti i Adriaterhavet.

Øer i Italien
Isole Tremiti

Isole Tremiti er en italiensk øgruppe i Adriaterhavet, tilhørende regionen Apulien. Øerne udgør en selvstændig kommune og har et samlet areal på ca. 3 km², og der er 367 indbyggere. Øerne har færgeforbindelse til Termoli, og i sommerperioden også til andre havne på det italienske fastland. Øgruppen består af fem øer, hvoraf kun de to er beboede:
 San Domino
 San Nicola
 Capraia
 Cretaccio
 Pianosa
San Domino er en af de to beboede øer, og er den største ø i øgruppen med et aral på ca. 2 km². Det højeste punkt er 116 m.o.h. Øen er delvist skovdækket i modsætning til de øvrige øer, der har en mere sparsom vegetation. De fleste af øernes turistfaciliteter findes på San Domino.

San Nicola er den anden beboede ø. Den har et areal på ca. 0,42 km², og det højeste punkt er 75 m.o.h. Øens rådhus ligger på San Nicola, som fra et historisk synspunkt er den mest interessante af øerne, idet den var beboet allerede i romertiden. I det 7. århundrede blev der opført en borg på øen, der senere blev omdannet til et kloster, som senere igen blev omdannet til en straffekoloni. Denne er dog for længst nedlagt, og det er i dag muligt at besøge borgen.

Capraia er ubeboet. Den har et areal på 0,45 km², og det højeste punkt er 53 m.o.h.

Cretaccio er ubeboet. Den har et areal på 0,21 km², og det højeste punkt er 30 m.o.h.

Pianosa er ubeboet. Den har et areal på 0,11 km², og det højeste punkt er 16 m.o.h. Pianosa ligger væsentligt længere ude i Adriaterhavet end de øvrige øer i øgruppen, idet der er 22 km. til Capraia.

Eksterne henvisninger 

Øer i Italien
Foggia (provins)
John C. Mather

John Cromwell Mather (født 7. august 1946 i Roanoke, Virginia, USA) er en amerikansk astrofysiker. Han var en del af det hold, der fra 2003-2006 undersøgte teorien om "Big Bang". Han modtog i 2006 Nobelprisen i Fysik, sammen med sin arbejdskolega, og nære ven, George F. Smoot.

Eksterne henvisninger 

 Mathers biografi på nobelprize.org

Nobelprismodtagere i fysik
Astrofysikere
Fysikere fra USA
Nobelprismodtagere fra USA
George F. Smoot

George Fitzgerald Smoot III (født 20. februar 1945 i Yukon, Florida, USA) er en amerikansk astrofysiker. Han var en del af det hold der i 2003 – 2006 undersøgte teorien om "Big Bang". Han modtog i 2006 Nobelprisen i Fysik, sammen med sin kollega og nære ven, John C. Mather.

Eksterne henvisninger 

 Smoots biografi på nobelprize.org

Nobelprismodtagere i fysik
Astrofysikere
Fysikere fra USA
Nobelprismodtagere fra USA
De Pontinske Øer

Pontinske øer er en italiensk øgruppe i det Tyrrhenske hav mellem Rom og Napoli. Øgruppen består af seks øer:
 Ponza
 Gavi
 Palmarola
 Zannone
 Ventotene
 Santo Stefano
Kun Ponza og Ventotene er beboede. Der er færgeforbindelse fra Anzio, Terracina og Formia på det italienske fastland.
Reformator

De protestantiske reformatorer, eller blot kaldet reformatorer, er de teologer, præster og statsmænd hvis karrierer, indflydelser og handlinger medvirkede til Den Protestantiske Reformation i det sekstende århundrede. Historisk set, var "Protestant" den betegnelse der blev givet de teologer m.m. der var til stede til et møde i det romerske kejserlige parlament i Speyer i 1529, der protesterede mod tilbagekaldelsen af den lov, der tillod Martin Luther og hans følgere at dyrke deres tro.

Betydningen af betegnelsen "Protestant" blev større og mere vagt defineret, indtil den dækkede over alle vestlige kristne, som ikke var under den Romersk-katolske kirke (med undtagelse af Anabaptister og andre radikale reformatorer). Dette reflekteredes i den stadig større spredning af den Protestantiske Reformation i Europa.
Skabelsen af trosretninger som Lutheranisme, Anglikanisme, Calvinisme og Arminianisme.

I dag er alle andre kristlige trosretninger end den Romersk Katolske og den Den ortodokse kirke almindelig kendt som protestantisk Kristendom.

Nogle kendte reformatorer 

 Jan Hus – Tjekkiet (1371-1415)
 Martin Luther – Tysk-romerske rige (1483-1546)
 Huldrych Zwingli – Schweiz (1484-1531)
 Thomas Cranmer – England (1489-1556)
 Martin Bucer – Tysk-romerske rige (1491-1551)
 Philipp Melanchthon – Tysk-romerske rige (1494-1560)
 Hans Tausen – Danmark (1494-1561)
 Michael Agricola – Finland (1507-1557)
 Jean Calvin – Frankrig (1509-1564)

Se også 
 Protestantiske reformatorer - en liste over reformatorer

Protestantisme
Reformationen
Bobby Olsen

Bobby Olsen er en fiktiv cykelrytter, der optræder i programmet Team Easy On, der er indslag i det danske satireprogram Drengene fra Angora. Han spilles af komikeren Esben Pretzmann.

Bobby (født 1978 i Hammel) er holdkaptajn og bjergrytter på cykelholdet Team Easy On, der består af ham, sportsdirektøren Henning Primdahl, og den hollandske sprinter Pim de Keysergracht. Bobby voksede op i Hammel, og brugte meget tid sammen med sin bedste ven Morten, men bor til dato inde i Randers, på Jernbanegade. Bobby er lidt af en enspænder. Han er i besiddelse af en meget monoton og dyb stemme. Han har taget symaskinekørekort, traktorkørekort, har fået fornyet sit symaskinekørekort, og så har han også stort kørekort. Fik 9 i musik, 8 i idræt, 7 i dansk, og 7 i matematik da han gik på Hammel Skole og blev udnævnt til Årets Vandhund i 10. klasse hvor han også lærte at tage hovedspring. Han handler tit ind i Matas, Silvan, SuperBest eller i Bilka. Han har næsten altid sin cykelhjelm på, lige undtagen når han sover, og har meget store briller. Han har en stor autografbog, med en masse kendte autograffer som Sidse Babett Knudsens. Han elsker pølsehorn, cola og Havsalt chips og går under kælenavnet "Oksen fra Hammel", en parodi på Bjarne Riis' kælenavn "Ørnen fra Herning". 

Tv-seriefigurer
Fiktive personer
Fiktive personer fra Danmark
Det Tyrrhenske Hav

Tyrrhenske hav er den del af Middelhavet, der afgrænses af det italienske fastland, Korsika, Sardinien og Sicilien. Største havdybde er 3.785 meter.

Der ligger en del mindre øer i det Tyrrhenske Hav. Ud for Toscanas kyst ligger således:
 Gorgona
 Capraia
 Elba
 Pianosa
 Giglio
 Giannutri
 Montecristo

Ud for Lazio's kyst ligger øgruppen, Pontinske øer, bestående af øerne:
 Ponza
 Gavi
 Palmarola
 Zannone
 Ventotene
 Santo Stefano

Ud for Campania's kyst ligger øerne:
 Procida
 Vivara
 Ischia
 Capri

Nord for Siciliens kyst ligger følgende øer, hvoraf de syv første udgør øgruppen Æoliske øer:
 Alicudi
 Filicudi
 Lipari
 Panarea
 Salina
 Stromboli
 Vulcano
 Ustica
Paris-Nice

Paris-Nice er et etapeløb på cykel som arrangeres i marts hvert år. Løbets kælenavn er La course au soleil  (dk: Løbet mod Solen), med reference til det vinterkolde Paris og centrale Frankrig og ned mod det lune forårs Provence.

Det blev første gang arrangeret i 1933 og udover en pause fra 1940 til 1946 på grund af 2. verdenskrig, er det blevet arangeret lige siden. Cykelrytteren som har vundet flest gange er Seán Kelly, som vandt syv gange i træk i årene 1982–1988, og i alt 12 ryttere har vundet løbet mere end en gang.

Selv om løbet hedder Paris-Nice, starter det ikke altid i Paris, men starter ofte i byer nær eller syd for Paris. Den sidste etape afsluttes hvert år på Promenade des Anglais i Nice. Den sidste eller næstsidste etape går ofte over Col d'Eze, et bjergpas nær Nice.

Paris-Nice arrangeres af ASO (Amaury Sport Organisation). ASO organiserer også andre cykelløb, blandt andet Tour de France og Paris-Roubaix.

Vinderne

Eksterne henvisninger 

 Paris-Nice officielle hjemmeside

 
Etableret i 1933
Pim de Keysergracht

Pim de Keysergracht er en fiktiv cykelrytter, der optræder i programmet Team Easy On, der er indslag i det danske satireprogram Drengene fra Angora. Han spilles af komikeren og sangeren Simon Kvamm.

Hollænderen Pim (født 1975) er sprinter på cykelholdet Team Easy On, der består af ham, bjergrytteren Bobby Olsen, der også er holdkaptajn og sportsdirektøren Henning Primdahl. Han er opvokset i Amsterdam (i Red Light District) sammen med sin mor, der var prostitueret. Pim er sprinter og kaldes "Missen fra Amsterdam". Han indtager euforiserende stoffer og ryger hash, og det har resulteret i at han har tilegnet sig meget livserfaring på det område, men samtidig er han også blevet småskør. Pim taler ikke dansk, kun engelsk med hollandsk accent. Han er også biseksuel. Pim har blåt hår og går ofte klædt i Team Easy On tøjet.

Tv-seriefigurer
Fiktive personer fra Holland
Ventotene

Ventotene er en italiensk ø i øgruppen Pontinske øer i det Tyrrhenske hav mellem Rom og Napoli. Øen udgør en selvstændig kommune. Den har et areal på 1,5 km² og har 633 indbyggere. Øen er af vulkansk oprindelse, og det højeste punkt er 133 m.o.h. Der er færgeforbindelse til Formia på fastlandet og til naboøen Ponza.

På øen findes rester af en romersk villa. Det var hertil, at kejser Tiberius i år 29 forviste sin slægtning Agrippina, som fire år siden døde af sult på øen. På øen kan også besøges fem store vandcisterner fra romersk tid, der brugtes til opsamling af regnvand, idet der mangler ferskvand på øen.

Efter romertiden blev øen imidlertid forladt. Først i 1700-tallet kom der igen permanent beboelse på øen efter befaling fra kong Ferdinando IV af Napoli. Størsteparten af den gamle by er således opført på dette tidspunkt, bl.a. det nuværende rådhus, der oprindeligt er opført som fæstning.

Under fascismen blev øen brugt til forvisning af politiske modstandere af styret, blandt disse var den senere italienske præsident, Sandro Pertini, og den senere EU-kommissær, Altiero Spinelli, som var initiativtager til det såkaldte Manifesto di Ventotene i 1941, der slog til lyd for et forstærket samarbejde mellem de europæiske lande for at undgå fremtidige krige i Europa.

Fra Ventotene er det muligt på guidede ture at besøge naboøen, Santo Stefano, 2 km øst for Ventotene.

Se også 
 Ventotene (by)

Eksterne henvisninger 

Øer i Italien
De Pontiske Øer
Latina (provins)
Santo Stefano (ø)

Santo Stefano er en ø i øgruppen Pontinske øer, beliggende i det Tyrrhenske hav mellem Rom og Napoli. Øen er ubeboet, og har et areal på 0,27 km². Det højeste punkt er 84 m.o.h.

På øen befinder der sig et stort fængsel, der blev opført i årene 1794-1795 på ordre fra kong Ferdinando IV af Napoli. Fængslet var et af de første, der blev opført som panoptisk fængsel. Denne bygningstype muliggør, at en enkelt person kan overvåge alle fanger, uden at de selv ved, om de bliver overvåget eller ej. Fængslet var i brug indtil 1965, og siden da har øen ikke været beboet. Det er muligt at besøge øen på guidede ture fra naboøen Ventotene. På disse besøg har man også mulighed for at besøge det nedlagte fængsel og de tilhørende bygninger for fængselspersonalet.

Øer i Italien
De Pontiske Øer